b"\n_START_ARTICLE_\nBarb roig\n_START_SECTION_\nDescripci\xc3\xb3\n_START_PARAGRAPH_\n\xc3\x89s un petit cipr\xc3\xadnid que dif\xc3\xadcilment sobrepassa els 12cm de longitud, encara que les femelles acostumen a \xc3\xa9sser una mica m\xc3\xa9s grans que els mascles. El pes m\xc3\xa0xim que assoleix \xc3\xa9s de 10g. _NEWLINE_T\xc3\xa9 el cap allargat, ample i robust, lleugerament aplanat. El cos \xc3\xa9s prim, per\xc3\xb2 no fortament comprimit. T\xc3\xa9 el peduncle caudal curt i alt. _NEWLINE_L'aleta pectoral t\xc3\xa9 forma de ventall en els mascles, mentre que en les femelles \xc3\xa9s m\xc3\xa9s petita i aguda. Als adults, el marge posterior de l'aleta pectoral els arriba a l'origen de l'aleta ventral (14-16 radis). Tenen l'origen de l'aleta ventral bastant m\xc3\xa9s endavant que l'origen de l'aleta dorsal(8 radis). L'aleta anal (8 radis) s'origina per sota de la inserci\xc3\xb3 de l'aleta dorsal. T\xc3\xa9 l'aleta caudal profundament doblegada, amb un 19 radis. _NEWLINE_La coloraci\xc3\xb3 \xc3\xa9s fosca, amb petites franges transversals de color daurat-blanc. Els mascles presenten tubercles nupcials, presents a la part dorsal, lateral i ventral del cap._NEWLINE_Arriba a la maduresa sexual als 35-45 mm, entre el segon i tercer any de vida.\n_START_SECTION_\nH\xc3\xa0bitat\n_START_PARAGRAPH_\nHabita en aig\xc3\xbces fredes i ben oxigenades de rius, estanys i llacs poc profunds. \xc3\x89s un peix de superf\xc3\xadcie i molt actiu. Pot viure sobre diversos substrats, per\xc3\xb2 prefereix les superf\xc3\xadcies pedregoses. De vegades formen bancs de centenars d'individus.\n_START_SECTION_\nReproducci\xc3\xb3\n_START_PARAGRAPH_\nL'\xc3\xa8poca de reproducci\xc3\xb3 varia des de principi d'abril a setembre. Abans de la reproducci\xc3\xb3, l'agrupaci\xc3\xb3 de peixos migra per trobar una zona apta per a la posta. Els individus que conformen un banc de peixos es disgreguen en uns quants centres de reproducci\xc3\xb3. Un o dos mascles (de vegades tres) segueixen una femella madura. L'acte de reproducci\xc3\xb3 s'inicia quan el mascle acaricia la femella i neden paral\xc2\xb7lelament. S'han observat mascles que es van tornant de dos en dos. La fecunditat oscil\xc2\xb7la entre 200 i 1000 ous per femella._NEWLINE_Durant el per\xc3\xadode de reproducci\xc3\xb3 es posa de manifest un clar dimorfisme sexual; el mascle llueix colors llampants sobretot a les aletes on predominen tonalitats vermelloses.\n_START_SECTION_\nAlimentaci\xc3\xb3\n_START_PARAGRAPH_\n\xc3\x89s especialment insect\xc3\xadvor, devorant larves d'insectes i crustacis.\n_START_SECTION_\nDistribuci\xc3\xb3\n_START_PARAGRAPH_\n\xc3\x89s cada vegada m\xc3\xa9s com\xc3\xba, pel fet de trobar-se en expansi\xc3\xb3. D'origen europeu, el barb roig procedeix d'una introducci\xc3\xb3 molt recent, efectuada per pescadors poc abans del 1989, any que es van localitzar els primers exemplars a la riera Major. La seua propagaci\xc3\xb3 ha estat molt r\xc3\xa0pida: va comen\xc3\xa7ar poblant els trams mitjans i baixos de la riera Major i la cap\xc3\xa7alera de la riera de Merl\xc3\xa8s. Al moment actual s'est\xc3\xa9n per bona part de la riera de Merl\xc3\xa8s, la conca de la Tordera i la majoria de la del riu Ter, on \xc3\xa9s present fins i tot en afluents menors, com les rieres de Sora i de Bal\xc3\xa0, per\xc3\xb2 no arriba als sectors m\xc3\xa9s alts de les cap\xc3\xa7aleres, com fan el barb de muntanya (Barbus meridionalis), el barb cua-roig i la truita comuna. _NEWLINE_Tamb\xc3\xa9 \xc3\xa9s molt abundant en els rierols de muntanya com ara els torrents de la Cerdanya, al vessant del Cad\xc3\xad. Tamb\xc3\xa9 \xc3\xa9s freq\xc3\xbcent al Segre, a l'Alt Urgell. \xc3\x89s abundant a les zones on s'embassa el riu i forma aiguamolls, on f\xc3\xa0cilment destaquen els enormes i densos bancs que forma.\n_START_SECTION_\nProblem\xc3\xa0tica\n_START_PARAGRAPH_\nEl bar\xc3\xb3 afecta negativament la bagra i el barb de muntanya._NEWLINE_No t\xc3\xa9 un gran impacte ecol\xc3\xb2gic, ja que \xc3\xa9s de mida molt petita, encara que pot provocar un impacte en la vegetaci\xc3\xb3 aqu\xc3\xa0tica, ja que viu en grans grups."